SKRIFTLIG FORESPØRGSEL E-2762/02

af Bart Staes (Verts/ALE) til Kommissionen

(1. oktober 2002)

Om: Regulering af annoncekampagner, der er rettet mod børn i forbindelse med højtider

Kommissær Bolkestein meddeler i sit svar på skriftlig forespørgsel E-1857/02(1), at selvregulerende reklamekampagner for fester, der tager sigte på børn, kan behandles på nationalt eller lokalt plan under skyldig hensyntagen til princippet om fri bevægelighed som fastsat i EF-traktaten.

Samtidig oplyser han, at Kommissionen agter at beskytte særlige sårbare forbrugergrupper, f.eks. børn, mod andre former for pres, herunder reklame.

1. Kommissæren bedes oplyse, om Belgien har ret til i grænseområder at forpligte handlende fra tilgrænsende medlemsstater til at holde sig til den selvregulerende mekanisme? Kan med andre ord handlende fra Nederlandene, Tyskland, Frankrig eller Luxembourg under perioden med frivilligt forbud uhindret gøre reklame i Belgien for varer, der især henvender sig til børn? I bekræftende fald betragter de belgiske handlende da ikke dette som illoyal konkurrence?

2. Har den belgiske økonomiminister på den anden side ret til at pålægge belgiske handlende, som i Belgien ikke holder sig til disse pålagte bestemmelser, en bøde, som foreslået i meddelelsen KOM(2002) 289, s. 11, punkt 29/(2)?

3. Mener Kommissionen, at det er nyttigt med en generel regulering af perioder med forbud mod reklame, der er rettet mod børn, forud for traditionelle fester, af hvilken art de end måtte være? Vil den derfor træffe afgørelse om udarbejdelse af en særlig ordning der går videre end en frivillig adfærdskodeks og som ikke kun tager hensyn til den fri bevægelighed for varer og tjenesteydelser men også til de eventuelle negative følger af overdrevne reklamekampagner, der henvender sig til børn?

(1) EFT C 301 E af 5.12.2002, s. 240.

Svar afgivet på Kommissionens vegne af Frederik Bolkestein

(5. november 2002)

På baggrund af Kommissionens svar på det ærede medlems skriftlige forespørgsel E-1857/02(1) vedrørende en belgisk selvreguleringskodeks for reklamekampagner for fester, der tager sigte på børn, ønsker det ærede medlem en mere detaljeret udtalelse fra Kommissionen om behovet for, at der på dette område fastsættes særlige regler på fællesskabsplan.

1. Det ærede medlem spørger, om de belgiske myndigheder har ret til at forpligte handlende fra tilgrænsende medlemsstater til at overholde selvreguleringskodeksen. Hvis de belgiske myndigheder anvender denne kodeks på handlende fra tilgrænsende medlemsstater, og hvis dette resulterer i en begrænsning i den fri bevægelighed for tjenesteydelser, vil det være nødvendigt med en undersøgelse af, om kodeksen er en rimelig foranstaltning til beskyttelse af mindreårige. Så vidt Kommissionen ved, er kodeksen hidtil ikke blevet anvendt på udenlandske handlende. Endvidere er Kommissionen ikke bekendt med kodeksens enkeltheder. Derfor er Kommissionen på nuværende tidspunkt hverken forpligtet til eller i stand til at tage stilling til, om det er lovligt at anvende kodeksen på udenlandske handlende.

2. Kommissionen har ikke beføjelse til at svare på, om den belgiske økonomiminister har ret til at pålægge belgiske handlende, der ikke overholder selvreguleringskodeksen, en bøde. Dette skal afgøres i henhold til national ret.

3. Med hensyn til nytten af fællesskabsforanstaltninger på dette område har Kommissionen i øjeblikket ingen planer om foreslå sådanne foranstaltninger. Som forklaret i svaret på den forrige skriftlige forespørgsel, skal Kommissionen for at kunne retfærdiggøre forslag om harmonisering på dette område først fastslå, om forskellige nationale bestemmelser på området fører til grænseoverskridende hindringer. Dernæst skal Kommissionen, før den fremsætter forslag om en harmonisering, vurdere, om sådanne fastslåede hindringer er proportionale med målsætningen om at beskytte mindreårige. Endelig skal Kommissionen endnu engang gøre opmærksom på, at der med dens opfølgningsmeddelelse til grønbogen om EU's forbrugerbeskyttelse(2) iværksættes endnu en høring om et eventuelt rammedirektiv om rimelig handelspraksis. Denne høring vedrører reguleringen af handelspraksisser, herunder reklame, vildledende og urimelig handelspraksis samt anvendelsen af chikane og andre former for pres. Det nævnes ligeledes i meddelelsen, at forbrugerskadetesten kan tilpasses i de tilfælde, hvor en virksomhed bevidst retter sine aktiviteter direkte mod en særlig sårbar forbrugergruppe (f.eks. børn).

(1) EFT C 301 E af 5.12.2002, s. 240.

(2) KOM(2002) 289 endelig udg.